**NAVODILA PRIJAVITELJEM ZA PRIPRAVO VLOG IN IZPOLNJEVANJE OBRAZCEV**

Pri pripravi vloge na javni razpis je potrebno upoštevati naslednje:

**2.1 Prijava**

Vsaka prijava se lahko nanaša izključno na eno investicijo, ki je predmet tega razpisa.

Vsaka prijava mora, poleg fizične dokumentacije, vsebovati tudi elektronsko verzijo celotne dokumentacije (shranjene na digitalnem nosilcu podatkov). Zaželeno je, da so posamezne naložene datoteke poimenovane glede na njihovo vsebino ter da so shranjene vsaka posebej (ne v eni sami, skupni datoteki).

**2.2. Število prijav**

Občine in mestne občine se lahko prijavijo samo z eno investicijo. Glede na vrednost prijavljene investicije se investicija uvrsti v enega izmed predvidenih sklopov za sofinanciranje.

**2.3. Stroški prijave**

Vsi stroški prijave na javni razpis bremenijo prijavitelja in niso upravičeni stroški za sofinanciranje.

**2.4. Javnost podatkov**

Vsi podatki iz vloge prijavitelja, razen osebnih podatkov odgovornih oseb, so javni.

**2.5. Ostali pogoji, ki morajo biti izpolnjeni za kandidiranje**

Prijavitelji morajo priložiti vsa zahtevana dokazila o izpolnjevanju pogojev za kandidiranje in v vlogi jasno predstaviti in vsebinsko opredeliti, da izpolnjujejo posamezne pogoje za kandidiranje.

Vloge, ki ne bodo izpolnjevale pogojev za kandidiranje, bodo zavrnjene. Vloge, ki bodo ocenjevane na osnovi meril, morajo izpolnjevati vse naštete pogoje za kandidiranje**.**

**2.6. Utemeljitve posameznih navedb**

Pomembno je, da prijavitelj ustrezno in s točnimi podatki izpolni prijavni obrazec. To bo omogočalo lažje preverjanje tehtnosti vloge kot tudi ustrezno ocenitev vloge. Iz predstavitve prijavljene investicije mora biti jasno razvidna medsebojna sinergija posameznih aktivnosti in skupno sledenje strateškemu cilju investicije.

**2.7 Vsebina vloge**

Vloga mora vsebovati:

|  |  |
| --- | --- |
| 10.1 | Izpolnjen in ožigosan **prijavni obrazec**, podpisan s strani pooblaščene osebe prijavitelja. |
| 10.2 | Izpolnjeno, podpisano in ožigosano **izjavo o strinjanju in o izpolnjevanju razpisnih pogojev** iz katere izhaja, da:   * je vrednost prijavljene investicije glede na prijavo na razpisan sklop A), B) ali C) skladna z razpisnimi pogoji; * je za prijavljeno investicijo izdelana in veljavna investicijska dokumentacija, ki je izdelana skladno z Uredbo o enotni metodologiji za pripravo investicijske dokumentacije na področju javnih financ ter potrjena s podpisanim(i) in žigosanim(i) sklep(i) o potrditvi investicijske dokumentacije s strani odgovornega organa oziroma osebe občine; * se prijavljena investicija fizično ni začela izvajati pred 1. 1. 2025. Fizični pričetek pomeni začetek del obnove, novogradnje, posodobitve ali rekonstrukcije in/ali vgradnje športne opreme. Priprava investicijske in projektne dokumentacije ne pomeni fizičnega pričetka del; * za prijavljeno investicijo upravičeni stroški niso nastali pred 1. 1. 2025 (izjema je strošek v zvezi s pripravo investicijske in projektne dokumentacije, ki predstavlja upravičen strošek tudi v primeru, ko je bila investicijska in projektna dokumentacija izdelana pred 1. 1. 2025); * se načrtuje, da se bo prijavljena investicija zaključila najkasneje do 31. 8. 2026; * se strinja, da v primeru znižanja vrednosti investicije pod vrednost sklopa, za katerega so prejeli sredstva, preveč izplačana sredstva vrne s pripadajočimi zakonskimi zamudnimi obrestmi od dne izplačila; * je za prijavljeno investicijo ocena okoljskega vpliva resnična; * je projekt občine uvrščen v veljavni občinski proračun ali spremembe občinskega proračuna za obdobje trajanja projekta, in sicer v načrt razvojnih programov (v nadaljevanju: NRP občine) – tretji del občinskega proračuna; * se za prijavljeno investicijo vodi ločeno stroškovno mesto; * so za investicijo, ki je predmet prijave, v celoti zagotovljena sredstva za zaprtje finančne konstrukcije; * vse kopije, ki so priložene k vlogi, ustrezajo originalom; * so vse navedbe, ki so podane v vlogi, resnične in ustrezajo dejanskemu stanju; * so vsi podatki, navedeni v vlogi prijavitelja, točni. |
| 10.3 | Parafiran **vzorec pogodbe**. |
| 10.4 | **Investicijsko dokumentacijo**, ki je izdelana skladno z Uredbo UEM ter podpisan(e) in žigosan(e) **sklep(e) o potrditvi investicijske dokumentacije** s strani odgovornega organa oziroma osebe občine, iz katerih so **razvidni vsi viri financiranja.** |
| 10.5 | **Ožigosan in podpisan obrazec 3 – NRP**, s katerim občina izkaže, da ima projekt uvrščen v veljavni občinski proračun. |
| 10.6 | **Dokazilo o lastništvu nepremičnine** (predmetnega objekta ali zemljišča),  Če občina prijaviteljica ni lastnica nepremičnine, na kateri bo izvedena prijavljena investicija, mora k vlogi na ta javni razpis priložiti **soglasje lastnika** (npr. krajevne, vaške ali četrtne skupnosti, druge občine ali Republike Slovenije) za prijavljeno investicijo. |
| 10.7 | **DGD** – projekt - Vodilna mapa - 01 **ali idejna zasnova ali popis del**. |
| 10.8 | Izpolnjen in **podpisan obrazec za oceno okoljskega vpliva** (vezano na Metodologijo za zeleno proračunsko načrtovanje z dne 21. 9. 2023). |
| 10.9 | Občina prijaviteljica mora imeti pravico graditi oziroma posegati v prostor v skladu z veljavno gradbeno zakonodajo. V primerih, ko je za izvedbo prijavljene investicije potrebno **gradbeno dovoljenje**, ga občina prijaviteljica priloži ob prijavi na ta javni razpis (priložiti je potrebno veljavno pravnomočno gradbeno dovoljenje), v nasprotnem primeru pa priloži **pisno mnenje** pooblaščenega strokovnjaka, da gre za manjšo rekonstrukcijo oziroma da gradbeno dovoljenje ni potrebno.  V primeru, ko je za izvedbo prijavljene investicije potrebno gradbeno dovoljenje in ga občina prijaviteljica ni priložila že ob prijavi na ta javni razpis, ga mora priložiti najkasneje do oddaje prvega zahtevka za sofinanciranje (k prvemu e-računu). |
| 10.10 | Občina prijaviteljica, poleg veljavnega pravnomočnega gradbenega dovoljenja (če ga projekt potrebuje), kot dokazilo za izpolnjevanje merila 5 priloži podpisano pogodbo z izvajalcem, gradbeni dnevnik oziroma drugo dokazilo o začetku del.  Občina prijaviteljica priloži pisno mnenje pooblaščenega strokovnjaka, da gre za manjšo rekonstrukcijo oziroma da gradbeno dovoljenje ni potrebno. |
| 10.11 | V primeru, ko je k vlogi predložena investicijska dokumentacija že novelirana ter hkrati te spremembe (**novelacija**) še niso veljavno umeščene v **NRP občine**, bo morala občina prijaviteljica najkasneje do izteka roka za dopolnitev vloge ministrstvu posredovati z novelirano investicijsko dokumentacijo usklajen NRP občine (dokazilo o usklajenosti z NRP je pogoj za popolnost vloge). |

Razpisna dokumentacija je dosegljiva na spletni strani Ministrstva za gospodarstvo, turizem in šport, Kotnikova ulica 5, 1000 Ljubljana na spletnem naslovu: <https://www.gov.si/drzavni-organi/ministrstva/ministrstvo-za-gospodarstvo-turizem-in-sport/javne-objave>.